România a învins Polonia, cu 27-26, în ultima partidă jucată la Campionatul Mondial de handbal feminin.
Astfel, România a ajuns pe locul 12 în Campionatul Mondial care a avut loc în Danemarca, Norvegia și Suedia, conform Digisport.
Crina Pintea nu și-a putut stăpâni emoțiile și a izbucnit în lacrimi la finalul partidei, găsindu-și cu greu cuvintele.
"Mă simt bine. Cred că am fost foarte aproape, dar în același timp foarte departe de ceea ce ne doream noi. Sunt mândră de felul cum ne-am luptat în aceste două meciuri, cu Japonia și cu Polonia. Sunt mândră de felul în care ne-am luptat și cu Germania, cred că puțină luciditate și astăzi eram acolo unde cred că eu că ne-ar fi fost locul.
A mai trecut un an și simțim foarte multă durere, chiar dacă cumva se vede altceva. Toate suntem aici pentru că iubim sportul ăsta și că punem foarte mult suflet în ceea ce facem. Cred că toate, de la cea mai mică la cea mai mare, ne-am dorit foarte mult să intrăm în primele 8 și să avem parte de un turneu preolimpic.
Este visul fiecărui sportiv, asta mi-am dorit de când am făcut eu primii pași în handbal la echipa națională. Am zis cumva la 22 de ani că e timp, au trecut vreo 11 ani de atunci și se pare că timpul nu mai e de partea noastră.
Ne doare pe toate și ce pot să spun este că îmi doresc ca fiecare de acum încolo să muncească pentru visul lui și să profite la maxim dacă are o șansă, pentru că timpul trece și nu se mai întoarce", a declarat Crina Pintea.
Cristina Neagu a rămas pe bancă și în ultima partidă, fiind accidentată. Ea a participat la meciul cu Germania și a marcat trei goluri, doar că nu au echivalat scorul de 22-24.
Acela a fost ultimul meci la care a jucat Cristina Neagu. Același lucru s-a întâmplat și anul trecut când Neagu a văzut meciul din tribună.
Cristina Neagu a fost foarte fericită la finalul meciului și a fost surprinsă făcând poze momentelor din teren, în special când Eliza Buceschi a primit din nou premiul de MPV-ul partidei.